
O Volapükaflens Valöpo! 


Tü del zädel pasetik ejuitob, kobü famülans obik, kaniti pro Yurop, kel 
binon mäted televidik ad tuvön, se kanits mödik länas Yuropik, kaniti et, kel 
pecedon kanit gudikün ad daoptön as „Kanit pro Yurop.” 


Ün yel at gaenan äbinon Türkän. Dini bal ye eküpob, sevabo, das pük 
pegeböl fa läns ai mödikums äbinon Linglänapük. Id ols eküpols-li osi? Samo, 
vödem kanita Latviyäna no äbinon in pük netik, ab in Linglänapük. Kikodo-li? 
Sinifos-li atos, das Linglänapük binon veitikumo suemovik? - das medü 
Linglänapük laboy fädi gudikum ad gaenön-li? - u das Linglänapük binon pük 
bevünetikum, ka votiks-li? 


Süpädiko Belgän elofon kaniti medü vöds mekavik. Ab vöds kanita at 
äbinons ni Volapükiks, ni Sperantapükiks - sagoy, das äbinons nensiämiks! 


Kanit pro Yurop medü Volapük u medü Sperantapük - dial kion! 


Valikosi Gudikün Oles ed Olikanes / 





sedom 
BIRÖN to brew KLEMÖN to renounce 
GEŬÜKAM a reaction LASAMÄN Assam 
GRAIFÖN to cauterize LUDIVODIK addictive 
JEP a herd SÄKABLOG a survey 


KAENAN a technician TAGÖN to trample 

VOL ED OL 


If leigodobs menefi lölöfik pö vilag labü lödans tum, ed if tikädobs pöpis valik, 
kels dabinons in vol obsik, vilag at okeninükon :- 


Siyopanis luldegvel. 
Yuropanis teldegbal. 
(Nolüda- e Sulüda-) Meropanis degfol. 
Frikopanis jöl. 


Luldegtel obinons voms. 
Foldeg jöl obinons mans. 


Veldeg no obinons vietikans. 
Kildeg obinons vietikans. 


odabinons no-kritans veldeg 
e kritans kildeg. 


Jöldeg obinons votageniälans 
e degbal otgeniälans 
e o o o òo o où où o o o oo oo oo ool 


Pösods mäl odalabons dötumi luldegzül liega valodik vola. 
Pösods mäl odekömons de Tats-Pebalöl Lamerikäna. 
Pösods jöldeg no odalabons lödöpi. 

Pösods veldeg no osevons ni ad reidön, ni ad penön. 
Pösods luldeg osekidons de ek. 

Pösod bal odeadon. 
Pösods tel pomotons. 
Pösod bal odalabon nünömi. 
Pösod bal odalabon diplomi niverik. 





If logoy voli ön mod at, kleilikos, das suemäl, dasumäl e studs zesüdons. 


If egalikol agödo, e no äbinol malädik - binol läbikum ka pösods balion, kels 
odeadons ünü dels anik. 

If neai eplakol militi, leliedi pevunölanas u faemi - in jenet at binol 
läbikum ka balions lultum pösodas in vol. 


If kanol golön lü glüg nen dredön, das otädoy oli, u das odeadükoy 
oli - binol läbikum ka telions kil pösodas vola. 


If labol bosi ad fidön in gladaramar olik, if peklotol, if labol nufi e 
bedi - binol liegikum ka veldeglul dötum lödanas in vol at. 


If labol kali golik pö bank, moni anik in monapokül olik, moni bosik 
in spälabügil - binol balan pösodas et (jöl dötum) kel binon liegikün vola. 


If reidol, nun at binon bened telnaik pro ol, bi : 


1. Ek etikon de ol; 
2. No binol balan pösodas telionas tel, kels no sevons ad reidön. 


e. e e e e (J e Ld e e Ld 
Ün del semik, ek esagon : 
Vobolöd - äsif no ineodol moni; 
Löfolöd - äsif nek neai ivunol oli; 
Danüdolöd - äsif nek älülogon oli; 
Lifolöd - äsif Parad äbinon su Tal. 


Binos vig bevünetik flenefa. Sedolös potami at flenes valik ola, i 
pösodes votik veütik pro ol. 


If no odunol osi, nos ojenon - votaflano, if odunol osi, ba olibükol 
smilili lä ek ... 


SPIKET PORTUGÄNIK 


Neai sagolöd valikosi, kelosi sevol, ni dunolöd valikosi, kelosi kanol, ni 
kredolöd valikosi, kelosi olilol. 

YOLAPÜKAMUF BÜ TUMYEL BAL E LAF (FIN) 


GELOGAM FA PROFÄSORAN E DOKAN ALBERT SLEUMER 





Ya tü del 27id yunula, yela 1884, datikan mekavapüka nulik, ma 
delabuk oka, ibinom in Friedrichshafen ed idisinom us kobü Rupert Kniele e 
mayor-sanan : Göser programi pro kongred. Ad staudön mögiküno pro 
kobikam ün gustul, ibä älefenom vemo sekü vobs neitik, äduinom ün yulul 
tävi pluvigik ve el Rhein donio jü Köln, täno da Belgän, Luxämburgän e 
Lalsasän, ed älonom tü del 5id gustula balato dinis valik, kelis ösötoy 
demön pö kolköm gretik. Bevü ats i loblin setas e vödas in püks difik luldeg 
ädabinon. 


Tü del 17id gustula ävätälom ninädi spikäda gretik, keli ävilom 
jenükön. Ya tü del 24id gustula ikömom in Friedrichshafen ad lelogön 
lekälalecemi jöniko pideköli, kel nog as deks patik äninädon magi ela 
„Yolapükia” fa pänan : Kolb, e magoti ela Leibniz : tikan gretik : balidan, kel 
älabom tikoti ad jafön valemapüki. Piskulturon fa skulturan : Karl Göser. 


Tü getedasoar dela 25id gustula, Volapükahüm sevädik fa Zorell 
(pepoedöl ä fa Schleyer), soäsä penom : „ünü lafadüp penoatädöl,” pä- 
plösenon so süperiko fa glügakor di Friedrichshafen, das mastal 
musigagütik mu ädafredom dö „kanit glorik”. 


Balan kompenanas lanälikün : Lalsasänan H. Starck se Bischweiler, 
kel as vipresidan telid icalom, nunom in setulanüm calöfagaseda, bevü 
votikos : „Tudel e vedel äbinons dels voba fefik. Bespiks dilo presidü söl 
presidan : Dr. Obhlidal se Wien, dilo presidü söls vipresidans : baonan Yon 
Welden se Hürbel in Vürtän e Starck se Bischweiler äjenädons gudiküno. To 
stom vemo badik, lekobikams valik nämöfiko pivisitons. Dü dels tel 
deklams in püks luldegbal päduinons, sodas kobü spikäds vel, tim fuliko 
pifrutidon. Nen rop benovipatelegrafots e peneds valasotik in poed ed in 
prosad, in Volapük ed in länapüks älükömons. Klubacifs e Volapükitidans: 
pediplomölans nemödik, kels ettimo pas ädabinons, äpolons siämamäkis 
largentik labü tonats : M.b.p.b. : sevabo: „Menade bal, püki bal.” 

Atos äbinon spiked fa Schleyer sis dels balid mufa pelonöl. „Tim 
naböfik vü kobikams notidik skilo päfrutidon pö kobikams nenotidik cifas, 
tidanas e klubanas Volapüka demädü pük ebo at, e binos nendotik, das 
kongred balid at ovedon benef jenöfik pro din gretik obsik.” So el Kniele 
ettimo äpenom. Cödot omik överatikon, ibä ädavedon poso noe in Deutän, 
abi in foginän num gretik Volapükaklubas, kelas cifs no selediko äpübons 
gramatis e vödabukis in länapüks. Igo in Tats-Pebalöl Meropa, täläktans 
ävedons jäfediks. Cif fiama : Heinsberger, kel äkomulom Volapüki in New 
York, äpenom ettimo mastale : „Dub gasedalised bevünetik obsik 
(dabükotanum : samäds degmil) Volapük papakon ini läns valik tala.” 


Nog vödis anik dö püks plu luldeg, in kels ädeklamoy pö kongred. 
Klülo mö möd somik „deklamas,” spikäds balatik äkanons binön te brefiks. 
So Schleyer it ämäniotom in calöfagased okik, das in Lanamänapük sets 
smalik jöl, ud in püks votik vöds te aniks pänunons, äsä samo: „Sagob 
dani Söle löpikün, ejafom vali ad geb obas. Söl dabinom ai, no elabom 
primi, e no olabom fini. Lifom ai, e binom Reigan vemo nämädik, klu sötobs 
fölön büdedis Oma.” Sets Larabänapükik änotodons: „Utan, kel 
eseasovon benodis, klopon dani. Dog lifik plu völadon, ka leon deadik. 
Dalabot pelüvöl ai stigädon ad tif ...” In Dayak (nisula: Borneän) 
päsagos: „No cedolöd oli gretikumi, ka pötos!” Täno num vödas balatik 
pägivon, leigo in püks Fönikiyänik, gotik, Türkänik . .. Mödikünis notodas e 
vödas atas ikobosukom Schleyer it, kel ettimo ya ibejäfom staböfikumo 
pükis nätöfo mäldeg, e kel ätenükom studi oka ünü lifayels fovik oka love 
püks ze züldeg, dö kelos lebuks in bukem liegöfik okik peposbinüköls 
nünons. 


Finodi spikäda mastala äfomons liäns fa om pepoedöls in 
Deutänapük, kela tradutod binon:- 


»„Jafobsös me vafs laidüpolitik tikäla püdavobodis gretik nulik! 
Volapük obas binonös löfatanod, kel fovo zütedrilon länis valik, 
sodas tal jönik fa sol pabesvietöl vedonös obes parad svistanas fiedik! 
Mens pükas valik suemonsös okis kleiliko medü pük bal! Senäl 
püdilejuita dudranonös ini läns valik !” 

Delabuk omik de 1884, tü del 27id gustula, nunon patikumo, das 
ädakonsäloy pö kobikams dö gramat, pladam vödas in set, vödabuks, 
lotograf, sluds tefü klubs, gaseds Volapükik, e.r. 1 mobs pilofädöl valik 
tefü valemastatuds, slopükam, literat e lonams tefü kongred balidfovik, kel 
öjenon in Bregenz (len el Bodensee su ziläk Lösteränik), päbespikons 
staböfiko. Ad komitetanef, kel ösöton daküpedön leduni sludas, 
pädaväloms Volapükitidan : Dr. med. Obhlidal se Wien (Lösterän), Rupert 
Kniele se Schemmerberg (Vürtän), H. Starck se Bischweiler (Lalsasän), 
Gutensohn se München (Bayän) e Lenze se Leipzig (Saxän). Lätikan 
ispikädom dö „Volapük e stenograf,” ed om it isumodom bespikis 
stenografiko. 


In lüspikot jötik, Schleyer äsagom kazeto bevü votikos: „Sötoyös 
teilön e distidön dini gretik at de pösod pöfädik omik!” Kod atosa äbinon, 
soäsä delabuk sävilupon, demü nekoten ela Obhlidal, kel mimeugom dö 
jenot, das Schleyer ijonidükom sanani Kniele ad fovan oka, e kel zuo no 
äbaicedom tefü spikäd ela Schleyer. Delabuk sagon dö atos vödiko: 
„Äspikädob dö Volapük, sotefä omögosöv ad födön medü pük lifi tikäla, 
nolavi, lekani e dakosädi; äspikob liföfo, lefäko ... Komiks äbinons 

pösods za teltum. Eli Obhlidal spikäd oba no äpliton! Votikanis valik 
spikäd oba vemo ipliton; plod no ävilon finikön.” 





Tü del 28id gustula, yela 1884 kalots ilükömons, kelis Schleyer dido 
dilo me legivots monik ome pigivöls, ämutom klirön. Dekam lecemas 
äfrädon makis 206, filot makis 20, fided kobädik cifas makis 30, e kor 
kanitanas suämi leigik. So tuvobs kludo pötü atos küpeti delabukik: „No 
löfilob plu kongredis so jerikis e so töbikis!” Kludo yels plu kil äpasetikons, 
büä Schleyer ägevom däli oka pro kongred nog mödo gretikumo pädesinöl 
in München (Bayän). Vüo Volapük aiplu nenropo päpakon. Patiko in Nedän 
flens ona ettimo äjäfädons. Pösods mödik ädagetons diplomi tidana. 
Mödot klubas in Nedän ärivon numi degzül, i gased in Volapük pilautöl 
äpubon almuliko. 


Kongred Balid gretik at vero äbinon din neglömovik pro valikans 
utanas, kels id äpreparons, i kels äkomons pö on. 





KALKULAV BISARIK 
Logolös sökodi nümas diso :- 
1 
11 
21 
1211 
111221 


Lien sököl, kin obinon-i? 


& KALKULAV RÄTÖFIK 
Sevoli lio saedükön nümis 1 - 9 ad rivön nümi 100 me nüpladam 
kobonumamalüla (+) e/u detiramalüla [ - ] ma vil ola? If binos zesüdik, 


dalol labön nümis plu ka bal, ab no mutol ceinön söketi nümas. Dalol 
penön, samo : 123, 234, 356 e ret, ab no 321, 432 e ret. 


3. JÜTANS TEL 


Jütan kanom jütön glöbis lul ünü sekuns lul. Jütan votik i kanom 
jütön glöbis deg ünü sekuns deg. 


Jütan kimik kanomJi jütön glöbis degtel ünü tim brefikün? 

{No glömolös, das jütan mutom gefledülön güni pos jüt alik!) 

Pro utans, kels verätiko otuvons tuvedotis rätas kil löpo, osedob 
ones kopiedi Sirkülapenäda balid ! (Ün tim et, tiäd äbinon : 'Pened 


Komunik’) 


Vobolsös gudiko ! ! ! 

NUNILS SE VOL LÖLIK 


LEEFADS BRIETIK 

Jep* leefadas natädik in topäd nolüdalofüdik tata Lindänik Lasamän* ätagons* 
deadio pösodis mäl (bevü ons cilis fol) posä idrinons lalkoholi, kel pibiron* 
topo. Lödans vilaga nemü „Tinsukia“ imagadons biri in grenamagad, kel 
pätatakon fa leefads, kels ekömons se fot. in topäd at dabinons laf leefadas 
degmil in Lindän, e jeps leefadas kösömiko kömons sunädo se fot ad sukön 
fidoti. Kod atosa binon, das lifatops natik läsikons ai. 


DOG FALÜKON SÜTALAMPADI 





Stam stalik sütalampada - geilotü mets degtel e vetotü milgrams baltum 
luldeg - äfalon süpo donio sui süt, e te geükams* gudik e frenöms legudik 
äfümükons, das nek äviodon. Kaenans* äküpons, das lampadastam, ön mod 
bisarik, pägraifon.* Jenöfots ädajonons dogi yurinöl as midunan. E vestigs id 
äjonons, das sütalampadas foldegfol in pof Belgänik di „Oostende” idalabons 
dämis ot. Mäl onas sunädo ämosumons (suäm a lampad = dolars 80,000) bi 
äbinons nesefiks. 


GENI NONIK, BEGÖ! BINOBS GRETABRITÄNANS! 





Pluamanum smökanas Yuropik ötuvons osi fasilikum ad klemön* dunis genik 
dü mul bal, ka ad klemön zigarülis. Tio jöldeg dötum smökanas se 
Greta-Britän, veldeg dötum smökanas se Nedän, Fransän e Deutän, e plu ka 
luldeglul dötum smökanas se Belgän e Portugän öbuons ad klemön dunis 
genik, ka ad lifön nen zigarüls dü mul bal. So jonon säkablog” bevü smökans 
telmil. | kleilikos, das nikotin binon ludivodik.* Dötum mäldegtel smökanas 
in läns mäl äcedon, das Nulayel öbinon tim gudik ad stopön smöki, ab te kil 
dötum onas isteifulon ad dunön osi. 

(Lisedi vödas ko stelül (*) otuvols donü pad balid) 





